Ha Motho a Shoa o ea Hokae? — Watchtower ONLINE LIBRARY
bhs khao. 6 maq. 62-70
SEO JESU A ILENG A SE BUA KA LEFU
KE HOBANE’NG HA RE SHOA?
HO TSEBA SEO BIBELE E SE RUTANG HOA THUSA
Molula-Qhooa O Tsebahatsa ’Muso oa Jehova (Ea Batho ka Kakaretso)—2019
Potso ea 2: Ho Tla Etsahala’ng ka ’na ha ke E-shoa?
Litholoana Tsa ho Mamela Satane e Ile ea E-ba Life?
KHAOLO EA 6
1-3. Ke lipotso life tseo batho ba ipotsang tsona ka bafu, hona likereke tse ling li araba lipotso tsee joang?
BIBELE e tšepisa hore “lefu ha le sa tla hlola le e-ba teng.” (Tšenolo 21:4) Khaolong ea 5, re ithutile hore thekollo e re fa monyetla oa hore re fumane bophelo bo sa feleng. Leha ho le joalo, re ntse re shoa le hona joale. (Moeklesia 9:5) Empa potso ke hore na ha motho a shoa o ea hokae?
2 Hangata re ipotsa potso ena ha re shoetsoe ke motho eo re mo ratang. Re ipotsa lipotso tse kang: ‘O hokae? Na oa re bona? Na a ka re thusa? Na re tla ke re mo bone hape?’
3 Likereke tse ngata li araba lipotso tsena ka litsela tse sa tšoaneng. Tse ling li ruta hore ha u le motho ea lokileng u tla ea leholimong empa haeba u sa khahlise Molimo, u tla ea liheleng. Tse ling li ruta hore ha u shoa, u fetoha moea ebe u ea ho beng ka uena ba seng ba shoele. Ha tse ling tsona li ruta hore ha u shoa, oa ahloloa, ebe ka mor’a moo u tsoaloa bocha ka ’mele o mong kapa mohlomong u hlaha u se u le phoofolo.
4. Likereke tse ngata li lumela hore ho etsahala’ng ka motho ha a shoa?
4 Likereke li ruta lintho tse ngata tse sa tšoaneng. Empa boholo ba tsona li lumela ntho e le ’ngoe, e leng hore ha motho a shoa, moea oa hae o tsoela pele o phela. Empa na see ke sona seo Bibele e se rutang?
5, 6. Ho etsahala’ng ka motho ha a shoa?
5 Jehova o tseba se etsahalang ka rona ha re shoa, ’me o re ha motho a shoa, o khaotsa ho phela. Lefu le fapane le ho phela. Kahoo, ha motho a shoa, ha ho na moo a eang, ha ho na ntho eo a e tsebang kapa eo a e hopolang.* Ha motho a shoele ha a bone, ha a utloe ebile ha a nahane.
6 Morena Solomone o ile a re bafu ha ba tsebe letho ho hang. Bafu ba ke ke ba hloea kapa ba rata, kaha “ha ho mosebetsi kapa morero kapa tsebo kapa bohlale” lebitleng. (Bala Moeklesia 9:5, 6, 10.) Pesaleme ea 146:4, e re ha motho a shoa, “menahano ea hae ea timela.”
Ha Jehova a ne a bopa batho o ne a sa rera hore ba shoe
7. Jesu o ile a bapisa lefu le eng?
7 Ka mor’a hore Lazaro motsoalle oa Jesu a shoe, Jesu o ile a re ho barutuoa ba hae: “Motsoalle oa rona Lazaro o phomotse.” Empa o ne a sa bolele hore Lazaro o ntse a phela kaha o ile a boela a re: “Lazaro o shoele.” (Johanne 11:11-14) Jesu o ne a mpa a bapisa lefu le boroko. Ha aa ka a re Lazaro o ile leholimong kapa balimong ba hae. Ebile ha aa ka a re Lazaro o ntse a cha liheleng kapa hore o tsoetsoe bocha e se e le motho e mong kapa e le phoofolo. Empa ho ne ho tšoana le ha Lazaro a khalehile. Mangolo a mang a bapisa lefu le boroko. Bibele e re ha Setefane a bolaoa, o ile “a robala lefung.” (Liketso 7:60) Moapostola Pauluse le eena o ile a re Bakreste ba bang “ba robetse lefung.”—1 Bakorinthe 15:6.
8. Ke hobane’ng ha ho ka thoe Jehova ha a re bopela hore re shoe?
8 Na ha Molimo a bopa Adama le Eva o ne a rerile hore ka le leng ba tle ba shoe? Che. Jehova o ne a ba bopetse hore ba phele ka ho sa feleng, ba phetse hantle ’meleng. O bopile batho ba lakatsa ho phela ka ho sa feleng. (Moeklesia 3:11) Batsoali ha ba rate ho bona bana ba bona ba tsofala ba bile ba shoa, ’me le Jehova o ikutloa ka tsela e tšoanang ka rona. Empa haeba Molimo o re bopetse hore re phele ka ho sa feleng, ke hobane’ng ha re shoa?
9. Ke’ng e neng e ka thusa Adama le Eva ho mamela taelo ea Jehova?
9 Ha Adama a ntse a le serapeng sa Edene, Jehova o ile a re ho eena: “U ka ja tsa sefate se seng le se seng sa serapa hore u khotsofale. Empa ha e le sefate sa tsebo ea botle le bobe u se ke ua ja tsa sona, etsoe ka letsatsi leo ka lona u jang tsa sona ka sebele u tla shoa.” (Genese 2:9, 16, 17) Taelo eo e ne e hlakile, ebile ho se thata hore ba e mamele. Hape Jehova o ne a e-na le tokelo ea ho ba bolella se nepahetseng le se fosahetseng. Ha ba mamela Jehova, ba ne ba tla be ba bontša hore baa mo hlompha. Hape, ba ne ba tla be ba bontša hore ba ananela lintho tsohle tseo a ba fileng tsona.
10, 11. (a) Satane o ile a re’ng ho Eva hore a se ke a mamela Molimo? (b) Ke hobane’ng ha re ka re Adama le Eva ba tlotse taelo ea Molimo ka boomo?
10 Ka masoabi, Adama le Eva ba ile ba khetha ho se mamele Jehova. Satane o ile a re ho Eva: “Na ehlile Molimo o itse le se ke la ja tsa sefate se seng le se seng se serapeng?” Eva o ile a araba ka ho re: “Re ka ja litholoana tsa lifate tse serapeng. Empa ha e le ho ja litholoana tsa sefate se har’a serapa, Molimo o itse, ‘Le se ke la ja tsa sona, che, le se ke la li ama e le hore le se ke la shoa.’”—Genese 3:1-3.
11 Eaba Satane o re: “Ka sebele le ke ke la shoa. Etsoe Molimo oa tseba hore letsatsing leo ka lona le jang tsa sona mahlo a lona a tla tutuboloha ’me le tla ba joaloka Molimo, le tsebe botle le bobe.” (Genese 3:4, 5) Satane o ne a batla hore Eva a nahane hore a ka iketsetsa melao ea hore na se nepahetseng le se fosahetseng ke se feng. Hape o ile a mo thetsa ka hore a ke ke a shoa ha a sa mamele Molimo. Kahoo Eva a ja tholoana ’me a fa le monna oa hae. Adama le Eva ba ne ba tseba hantle hore Jehova o itse ba se ke ba ja tholoana eo. Empa ba ile ba khetha ho se mamele taelo eo e hlakileng. Ka ho etsa joalo, ba ile ba bontša hore ha ba hlomphe Ntate oa bona. Ba entse seo ka boomo.
12. Ke hobane’ng ha ho soabisa hore ebe Adama le Eva ha baa ka ba mamela Jehova?
12 Ka masoabi batsoali ba rona ba pele ba ile ba tella ’Mopi oa bona haholo. Motsoali e mong le e mong oa soaba ebile o utloa bohloko ha bana ba sa mo mamele ka mor’a hore a sebetse ka thata a ba holisa.
Adama o ne a bopiloe ka lerole, kahoo ha a shoa e ile ea e-ba lerole hape
13. Jehova o ne a bolela’ng ha a re “u tla khutlela leroleng”?
13 Adama le Eva ba ile ba lahleheloa ke monyetla oa ho phela ka ho sa feleng ka lebaka la ho se mamele Molimo. Jehova o ile a re ho Adama: “U tla ja bohobe ka mofufutso oa phatla ea hao ho fihlela u khutlela mobung, kaha u ntšitsoe ho oona. Etsoe u lerōle ’me u tla khutlela lerōleng.” (Bala Genese 3:19.) Jehova o ne a bolela hore Adama o ne a tla ba sieo, joalokaha a ne a le sieo pele a boptjoa. (Genese 2:7) Ka mor’a hore Adama a etse sebe, o ile a khaotsa ho phela.
14. Ke hobane’ng ha re shoa?
14 Hoja ebe Adama le Eva ba ile ba mamela Molimo, ba ka be ba ntse ba phela. Empa ba ile ba etsa sebe ka ho se mo mamele, kahoo ba shoa. Sebe se tšoana le boloetse bo bohloko. Re shoa hobane re hlaha re se re ntse re futsitse boloetse bona ho Adama le Eva. (Baroma 5:12) Empa sena ha se seo Molimo a neng a se reretse batho. Molimo o ne a batla hore batho ba phele ka ho sa feleng. Ke kahoo Bibele e reng lefu ke “sera.”—1 Bakorinthe 15:26.
15. Ho tseba seo Bibele e se rutang ka boemo ba bafu ho re thusa joang?
15 Ho tseba seo Bibele e se rutang ka boemo ba bafu ho re thusa hore re se ke ra lumela lithuto tse fosahetseng tseo batho ba li rutang. Bibele e re bafu ha ba utloe bohloko. Re ke ke ra bua le bona, le bona ba ke ke ba bua le rona. Re ke ke ra thusa bafu, le bona ba ke ke ba re thusa. Ha rea lokela ho ba tšaba kaha ba ke ke ba re ntša kotsi. Leha ho le joalo, likereke tse ngata li ruta hore bafu ba ntse ba phela kae-kae, kahoo re ka ba thusa ka hore re fe baruti kapa bahalaleli chelete. Empa ha re tseba seo Bibele e se rutang, re ke ke ra thetsoa.
16. Likereke tse ling li ruta hore ho etsahala’ng ka rona ha re shoa?
16 Satane o etsa hore batho ba lumele hore bafu baa phela. Ka mohlala, likereke tse ling li ruta hore ho shoang ke nama empa moea oona o tsoela pele o phela. Na see ke sona seo le se rutoang kerekeng ea hao, kapa le rutoa seo Bibele e se buang ka bafu? Satane o thetsa batho e le hore ba se ke ba sebeletsa Jehova.
17. Thuto ea lihele e etsa hore batho ba ikutloe joang ka Jehova?
17 Likereke tse ngata li ruta lintho tse tšosang. Ka mohlala, tse ling li ruta hore batho ba khopo ba tla cha liheleng. Empa thuto ena e etsa hore batho ba se ke ba hlompha Jehova. A ke ke a lumella hore batho ba utloe bohloko ka tsela eo. (Bala 1 Johanne 4:8.) U ka ikutloa joang ka motho ea khalemelang ngoana ka ho mo chesa matsoho? U tla mo nka e le motho ea khopo ebile u ke ke oa batla ho ba motsoalle oa hae. Ke eona tsela eo Satane a batlang hore re ikutloe ka eona ka Jehova.
18. Ke hobane’ng ha re sa lokela ho hlompha bafu?
18 Batho ba bang ba lumela hore ha batho ba shoa ba fetoha balimo, mangeloi kapa lithotsela. Kahoo ba lumela hore re lokela ho hlompha le ho tšaba batho ba shoeleng kaha e ka ba metsoalle kapa lira tsa rona. Joale kaha ba tšaba bafu, baa ba rapela ho e-na le ho rapela Jehova. Empa u hopole hore bafu ha ba utloe letho, ha rea lokela ho ba tšaba. Jehova ke ’Mopi oa rona. Ke Molimo oa ’nete ’me re lokela ho rapela eena feela.—Tšenolo 4:11.
19. Ho tseba hore na Bibele e re bafu ba hokae ho re thusa joang?
19 Ho tseba hore na Bibele e re bafu ba hokae, ho re thusa hore re se ke ra lumela mashano ao batho ba a rutang. Ho boetse ho re thusa ho utloisisa lintho tse ntle tseo Jehova a tšepisang ho re etsetsa tsona hona joale le nakong e tlang.
20. Re tl’o ithuta eng khaolong e latelang?
20 Mohlanka e mong oa Molimo ea bitsoang Jobo o ile a re: “Haeba monna ea shahlileng a shoa na a ka phela hape?” (Jobo 14:14) Na kannete ho ka etsahala hore motho ea shoeleng a boele a phele? Khaolong e latelang, re tl’o ithuta karabo ea Bibele e tšelisang ea potso ena eo Jobo a e botsitseng.
Batho ba bang ba lumela hore moea o tsoela pele o phela ha motho a shoa. U ka bala haholoanyane ka taba ena tlhalosong ea 17 lethathamong la Litlhaloso qetellong ea buka.
MOLAETSA OA BIBELE 1: HA MOTHO A SHOA O KHAOTSA HO PHELA
“Ba shoeleng, ho hang ha ba tsebe letho.”—Moeklesia 9:5
Ho etsahala’ng ka rona ha re shoa?
Pesaleme ea 146:3, 4; Moeklesia 9:6, 10
Ha motho a shoele ha a bone, ha a utloe ebile ha a nahane.
Jesu o ile a bapisa lefu le boroko.
MOLAETSA OA BIBELE 2: MORERO OA JEHOVA E NE E LE HORE BATHO BA PHELE BA SA SHOE
“Ha e le sefate sa tsebo ea botle le bobe u se ke ua ja tsa sona, etsoe ka letsatsi leo ka lona u jang tsa sona ka sebele u tla shoa.”—Genese 2:17
Satane o ile a thetsa Eva ka se neng se tla etsahala haeba a sa mamele taelo ea Molimo. Adama le Eva ba ile ba khetha ho se mamele Jehova eaba baa shoa.
Adama o ile a shoa, eaba ha a sa le eo.
Sebe se tšoana le boloetse bo bohloko. Re shoa hobane re hlaha re se re ntse re futsitse boloetse bona ho Adama le Eva.
MOLAETSA OA BIBELE 2: HO TSEBA SEO BIBELE E SE RUTANG HOA THUSA
“Haeba monna ea shahlileng a shoa na a ka phela hape? Ke tla leta . . . ho fihlela phomolo ea ka e fihla.”—Jobo 14:14
Ho tseba seo Bibele e se rutang ka boemo ba bafu ho re thusa joang?
Thuto ea hore batho ba khopo ba tla cha liheleng e etsa hore batho ba se ke ba hlompha Jehova. A ke ke a lumella hore batho ba utloe bohloko ka tsela eo.
Kaha batho ba bangata ba tšaba bafu, baa ba rapela ho e-na le ho rapela Jehova. Jehova ke Molimo oa ’nete ’me re lokela ho rapela eena feela.